4.

Se apreciază că regulamentul propus va fi aplicabil „ratingurilor creditelor care sunt destinate a fi utilizate în scopuri de reglementare sau în alte scopuri” de către instituții reglementate din sectorul financiar [instituții de credit, întreprinderi de investiții; întreprinderi de asigurare de viață, întreprinderi de asigurare și de reasigurare, alta decât asigurarea de viață; organisme de plasament colectiv în valori mobiliare (OPCVM) și instituții pentru furnizarea de pensii ocupaționale] și care sunt fie publicate, fie furnizate pe bază de abonament (6). În plus, acestor instituții reglementate li se va permite să folosească, pentru scopuri de reglementare, ratinguri de credite care sunt acordate de către agențiile de rating al creditelor stabilite în UE și înregistrate în conformitate cu regulamentul propus (7). În timp ce BCE susține domeniul larg de aplicare a regulamentului propus, are următoarele observații. În primul rând, expresia „destinate a fi utilizate în scopuri de reglementare sau în alte scopuri” indică preferința pentru un domeniu de aplicare extins, însă atât expunerea de motive care însoțește regulamentul propus, cât și evaluarea impactului realizată de Comisie susțin o abordare mai restrânsă, conform căreia regulamentul propus ar acoperi numai ratingurile ale creditelor folosite în scopuri de reglementare (8). Comisia susține că abordarea propusă ar fi „proporțională”, din moment ce „nu are ca țintă toate agențiile de rating al creditelor, ci numai acelea ale căror ratinguri sunt folosite în scopuri de reglementare de instituțiile financiare, adică acelea cu un impact potențial ridicat asupra sistemului financiar” (9). Cu toate acestea, regulamentul propus alternează, pe de o parte, între obiectivul introducerii unei „abordări comune care vizează asigurarea unei calități înalte a ratingurilor creditelor destinate a fi utilizate în Comunitate” (10) și „toate ratingurile utilizate de instituțiile financiare reglementate de legislația comunitară sunt de înaltă calitate și sunt acordate de agenții de rating supuse unor cerințe stricte” (11) și, pe de altă parte, obiectivul mai restrâns al necesității înregistrării numai pentru agențiile de rating al creditelor stabilite în Comunitate și al încercării de a se asigura că ratingurile creditelor elaborate de acestea sunt folosite în scopuri de reglementare de instituțiile financiare din UE (12). Mai mult, regulamentul propus nu clarifică regulile aplicabile valorilor mobiliare al căror prospect a fost publicat în temeiul Directivei 2003/71/CE a Parlamentului European și a Consiliului din 4 noiembrie 2003 privind prospectul care trebuie publicat în cazul unei oferte publice de valori mobiliare sau pentru admiterea valorilor mobiliare la tranzacționare și de modificare a Directivei 2001/34/CE (13) și al căror rating se acordă în conformitate cu regulamentul propus. În al doilea rând, în cuprinsul expunerii privind domeniul de aplicare, regulamentul propus definește „scopurile de reglementare”, în principal, prin trimitere la cel mai elocvent exemplu de recurgere la ratingurile creditelor în reglementarea financiară, anume Directiva 2006/48/CE a Parlamentului European și a Consiliului din 14 iunie 2006 privind inițierea și exercitarea activității instituțiilor de credit (reformare) (14), în conformitate cu care instituțiile de credit sunt îndreptățite să folosească ratingurile drept una dintre referințele pentru determinarea fondurilor proprii necesare pentru asigurarea solvabilității (15). BCE înțelege că o astfel de abordare ar reglementa ratingurile creditelor care au „un impact potențial ridicat asupra sistemului financiar” (16). În această privință, la 14 martie 2009, miniștrii de finanțe și guvernatorii băncilor centrale din grupul G20 au convenit cu privire la monitorizarea reglementară, inclusiv înregistrarea tuturor agențiilor de rating al creditelor ale căror ratinguri sunt folosite în scopuri de reglementare (17). Cu toate acestea, întrucât „scopurile de reglementare” nu sunt definite în mod specific și nici nu se precizează dacă acoperă trimiterile la recurgerea la ratinguri în legislația comunitară (astfel cum este implementată în legislația națională) și în legile naționale, BCE sugerează că este nevoie de clarificări suplimentare. În sfârșit, unele prevederi ale regulamentului propus, precum obligația generală pentru agențiile de rating al creditelor de a publica „toate ratingurile creditelor” (18), ar putea să intre în conflict cu domeniul de aplicare a regulamentului propus, dacă acesta s-ar limita la ratinguri ale creditelor folosite în scopuri de reglementare. În al treilea rând, regulamentul propus se aplică numai ratingurilor creditelor care sunt distribuite pe bază de abonament sau publicate. În concordanță cu regulile aplicabile agențiilor internaționale de rating (ECAI) din Directiva 2006/48/CE (19), se sugerează clarificarea aspectului că ratingurile creditelor sunt considerate a fi publicate dacă accesul la acestea este permis în condiții echivalente pentru utilizatori potențiali și este posibilă evaluarea corespunzătoare a acestora de către public. În al patrulea rând, ratingurile creditelor ar trebui să se bazeze pe metodologii care să combine abordări calitative și cantitative (20). Se observă în această privință că instrumentele de rating (rating tools) operate de furnizorii terți (21) se bazează în general numai pe abordări cantitative și nu iau în considerare informațiile calitative, precum informațiile obținute prin legături cu personalul de conducere sau cu personalul operațional al entităților cărora li se acordă ratingul. În contextul cadrului privind operațiunile de politică monetară ale Eurosistemului [care cuprinde BCE și băncile centrale naționale (BCN) ale statelor membre care au adoptat euro], acest tip de sistem de evaluare a creditului este tratat distinct de celelalte surse de evaluare a creditului, cum sunt ECAI. Prin urmare, ar trebui analizat dacă regulamentul propus nu ar trebui să precizeze că ratingurile produse de furnizorii terți care operează instrumente de rating (rating tools) nu intră în domeniul de aplicare a acestuia.